**מדברי מפקד חטיבת "כפיר" היוצא, אלוף-משנה ערן אוליאל:** "במהלך השנתיים האחרונות הייתה לי הזכות לפקד ולעצב את החטיבה בתקופה של תנופת שינויים עצומים ששמים כיום את החטיבה בשורה הראשונה כחטיבה מתמרנת ורב זירתית, חטיבה שמובילה בצה״ל ביכולות הלחימה בשטחים הבנויים, וחטיבה שמשימתיות, מקצועיות, צניעות ומשפחתיות הם המאפיינים המובילים בה. בתקופה זו, מפקדי ולוחמי החטיבה ביצעו תעסוקות מבצעיות ביהודה ושומרון ובעזה, בגזרות מורכבות ואינטנסיביות, ובפועל סיכלו פיגועים רבים ולשמחתי בכל מפגש עם האויב ובמיוחד בשבועיים האחרונים של מבצע 'שומר החומות', הגיעו לניצחון והשפיעו בפועל על המציאות הבטחונית והפכו אותה לטובה יותר".

**מדברי מפקד חטיבת "כפיר" הנכנס, אלוף – משנה שרון אלטיט:** "כשקיבלתי את הבשורה כי אני עתיד להצטרף לחבורה מצומצמת של פיקוד על חטיבה סדירה ושאתמנה למפקד חטיבת כפיר, התמלאתי סיפוק וגאווה. החטיבה עברה כברת דרך מקצועית וערכית. מפקדי הכיתות, המחלקות, הפלוגות והגדודים, אנשי המפקדה ולוחמי חטיבת כפיר. אתם האנשים שעל כתפיהם מונחת האחריות להוביל את הכוחות עד לעמידה במשימה ועד לניצחון. לוחמי החטיבה, ההולכים אחרינו המפקדים, הינם הטובים ביותר".

**קורות חייו של אלוף-משנה ערן אוליאל:**

אלוף-משנה ערן אוליאל נולד בשנת 1977, והתגייס בשנת 1996 לחטיבת "הצנחנים".

2011-2010 – שירת כראש ענף גדס"ר ב'מל"י'.

2013-2011 – שירת כמפקד גדוד 890.

2015-2013 – שירת כקצין האג"ם של אוגדת עזה.

2017-2015 – שירת כמפקד חטיבת "שועלי מרום".

2019-2017 – שירת כראש מחלקת המבצעים באגף המבצעים.

2021-2019 – שירת כמפקד חטיבת "כפיר".

אלוף-משנה ערן אוליאל בעל תואר ראשון בכלכלה ומנהל עסקים אוניברסיטת אריאל.

אלוף-משנה אוליאל נשוי ואב לשלושה.

**קורות חייו של אלוף-משנה שרון אלטיט:**

אלוף-משנה שרון אלטיט נולד בשנת 1978, והתגייס בשנת 1997 לגדוד "דוכיפת" שלימים, יחד עם גדודים נוספים, אוחדו לחטיבת "כפיר".

2013-2011 – שירת כסגן מפקד החטיבה המרחבית "מנשה".

2015-2013 – שירת כמפקד גדוד "דוכיפת".

2017-2015 – שירת כמפקד בא״ח "כפיר".

2019-2017 – שירת כמפקד החטיבה המרחבית "מנשה".

2021-2019 – שירת כראש תורת חי״ר וצנחנים במפקדת קחצ״ר.

אלוף-משנה שרון אלטיט בעל תואר ראשון בביטחון ובממשל מהאוניברסיטה העברית בירושלים ותואר שני בפוליטיקה ובמדיניות ציבורית מאוניברסיטת בר אילן.

אלוף-משנה אלטיט נשוי ואב לארבעה.